



Z A P I S N I K
8. sjednice Vijeća Mjesnog odbora Folnegovićevo Naselje održane 27. Siječnja 2022.
u prostorijama Mjesnog odbora Folnegovićevo Naselje, Joze Laurenčića 8B s početkom u 18.00 sati

Nazočni članovi Vijeća: Frane Čavka, Hrabren Dobrotić, Andrea Jelić, Slobodan Jurković, Dalibor Kiseljak, Nikolina Krešo i Bojana Stajčić.

Zapisnik vodi: Hrabren Dobrotić

	Predsjednica konstatira da su nazočni svi članovi Vijeća, što znači da Vijeće može pravovaljano odlučivati, te otvara 8. sjednicu Vijeća Mjesnog odbora.

Vijeće jednoglasno prihvaća tekst Zapisnika 7. sjednice održane 20. prosinca 2021.

	Na prijedlog predsjednice Vijeće jednoglasno utvrđuje

D N E V N I     R E D:
1. Prometna studija naselja
2. Aktualna komunalna problematika
3. Izviješća, pitanja i prijedlozi.


Ad 1.Prometna studija naselja

Predsjednica Vijeća Nikolina Krešo izvještava Vijeće o koordinaciji s VMO Janko Matko vezanoj uz prometnu studiju Folnegovićevog Naselja, jer se studija zaista i odnosi na cijelo Folnegovićevo Naselje. VMO Janko Matko također je donijelo na siječanjskoj sjednici zaključak o potrebi hitne izrade cjelovite prometne studije za cijelo Folnegovićevo Naselje koje obuhvaća dva mjesna odbora: MO Folnegovićevo Naselje i MO Janko Matko. Time članovi vijeća oba mjesna odbora stavljaju težište na hitnu izradu prometne studije, a dok je ona u izradi, sve probleme nastojat ćemo riješiti mailovima.
Vijeće jednoglasno i bez rasprave donosi

Z A K L J U Č A K
o potrebi hitnog donošenja prometne studije za cijelo Folnegovićevo Naselje

1. U koordinaciji s MO Janko Matko, koje je također donijelo na siječanjskoj sjednici zaključak o potrebi hitne izrade cjelovite prometne studije za cijelo Folnegovićevo Naselje (koje obuhvaća dva mjesna odbora: MO Folnegovićevo Naselje i MO Janko Matko) inzistira se na prioritetu izrade spomenute studije.

2. Ovaj zaključak će biti dostavljen:
      Vijeću Gradske četvrti Peščenica-Žitnjak
      Gradskom uredu za mjesnu samoupravu, civilnu zaštitu i sugurnost, Zagreb, Ulica
      Grada Vukovara 56a    
Gradskom uredu za prostorno uređenje, izgradnju Grada, graditeljstvo, komunalne poslove i promet, Trg Stjepana Radića 1/I



Ad 2. Aktualna komunalna problematika


1. Rekreacijski park na k. č. 660

Predsjednica VMO Nikolina Krešo izvještava Vijeće o novostima vezanim uz katastarsku česticu 660 na kojem je VMO Folnegovićevo Naselje izglasalo uređenje rekreacijskog parka, što je u planu za projektiranje. Projektiranje rekreacijskog parka prema zahtjevima  nije u nadležnosti Zrinjevca (koji obavlja poslove projektiranja prema Pravilniku o jednostavnim građevinama i radovima, odnosno projektiranje za koje nije nužno ishoditi građevinsku dozvolu) te se projekt preusmjerava na Ured za izgradnju Grada, što će svakako premašiti troškove od do sada predviđenih 25.000,00 kn za projektiranje. Sadašnji zadatak VMO Folnegovićevo Naselje i Vijeća Gradske četvrti Peščenica-Žitnjak bit će osigurati sredstva za uređenje rekreacijskog parka, što uključuje kućice za eventualne ugostiteljske usluge, sanitarni čvor, skate-park i druge rekreacijske sadržaje, za što je, dakako, potrebna građevinska dozvola. Nikolina Krešo će se sastati s pomoćnicom pročelnika za strategijsko planiranje Sektora za strategijsko planiranje pri Gradskom uredu za strategijsko planiranje i razvoj Grada gospođom Irenom Matković s kojom će dogovoriti daljnje korake vezane uz projekt. 
Član Vijeća Frane Čavka slaže se da projektu treba pristupiti studiozno i maksimalno ozbiljno te traži mogućnost uvida u idejna rješenja te komparaciju cijena komponenata projekta.
Član vijeća Dalibor Kiseljak pita ima li ovakav projekt konkurenciju u Gradskoj četvrti Peščenica-Žitnjak, što bi moglo usporiti izvođenje, a Nikolina Krešo odgovara da ima, ali ovako veliki potencijal (riješeni imovinsko-pravni odnosi i namjena u GUP-U) izvođenja nema ni jedan projekt u Gradskoj četvrti. Rekreacijski park će biti točka koja spaja sve okolne kvartove i nužan je za iste kao dio mreže zelene infrastrukture Grada Zagreba. Kvartovi koji okružuju predmetnu česticu su: Folnegovićevo Naselje, Borovje, Savica Šanci, Savica i Sigečica.


2. Prometna signalizacija na Laurenčićevoj 8

Na Laurenčićevoj kod k. b. 8 postavit će se horizontalna signalizacija prometa: uspornik i pješački prijelaz. Budući da do sada to još nije izvedeno, intervenirat ćemo da se izvedba ubrza.



3. Dječje igralište na Laurenčićevoj ulici

Igralište je nakon zastoja radova završeno vrlo brzo, odmah nakon Božića. Izvođači radova tvrde da oštećenja opločnika nisu njihov problem, nego su oni oštećeni prilikom popravka vrelovoda. VMO smatra da se na taj način izvođači radova ograđuju ne bi li njihovo osiguranje moralo pokriti štetu, čime oduzimaju dio sredstava Gradu, odnosno Mjesnom odboru Folnegovićevo naselje.
Slobodan Jurković tvrdi da je prilikom popravka vrelovoda uklonjeno petnaestak kvadratnih metara asfalta, a da su izvođači radova na igralištu prilikom niveliranja uklonili zasigurno još asfalta. Preveliki kamioni su prilazili mjestima na kojima su oštećeni opločnici i to nije oštećeno prilikom popravka vrelovoda.
Dalibor Kiseljak tvrdi da se može ispitati kako su ploče pukle. Kamioni od 15, 20 ili više tona su prilazili tim mjestima iza trafike na Laurenčićevoj.
Slobodan Jurković će pitati predstavnicu suvlasnika stanara u Dujšinovoj 1 (adresi koja je najbliža oštećenim opločnicima) ima li dodatne informacije ili fotografije kamiona koji stoje na mjestima oštećenih opločnika.

Vijećnici nakon rasprave jednoglasno donose


Z A K L J U Č A K
o potrebi hitne sanacije opločnika na pješačkoj stazi između dječjeg igrališta na Laurenčićevoj ulici i Dujšinove 1 (nebodera)


1. Izvođači radova tvrde da oštećenja opločnika nisu njihov problem, nego su oni oštećeni prilikom popravka vrelovoda. VMO smatra da se na taj način izvođači radova ograđuju ne bi li njihovo osiguranje moralo pokriti štetu, čime oduzimaju dio sredstava Gradu, odnosno Mjesnom odboru Folnegovićevo Naselje. VMO Folnegovićevo Naselje tvrdi da je do oštećenja došlo uslijed prelaska teških teretnih vozila preko pješačke staze.

2. Ovaj zaključak će biti dostavljen:
Vijeću Gradske četvrti Peščenica-Žitnjak
Gradskom uredu za mjesnu samoupravu, civilnu zaštitu i sigurnost Zagreb, Ulica grada Vukovara 56a
Gradskom uredu za prostorno uređenje, izgradnju Grada, graditeljstvo, komunalne poslove i promet, Trg Stjepana Radića 1/I




4. Atomsko sklonište

Mjesni odbor Folnegovićevo Naselje dobio je odgovor od Gradskog ureda za mjesnu samoupravu, civilnu zaštitu i sigurnost vezan uz atomsko sklonište na Folnegovićevom Naselju i činjenicu da je objekt dosta zapušten izvana i na platou na krovištu, a stanje interijera nam je većinom nepoznato.
Čitavo sklonište nije u vlasništvu grada, nego su dijelovi skloništa privatni i koriste za kao „garaže“. Unatoč tome što se vodi kao krovište, gornjem platou skloništa može svatko pristupiti i smatra se javnom površinom – prohodnim krovom, a taj dio skloništa je neuredan i neočišćen.
Grad je prostorije skloništa prenamijenio u skladišta otpisanog namještaja te ona trenutno nemaju sklonišnu funkciju. U nadležnost Čistoće će se uključiti gornji plato – prohodni krov te će ga oni od sada redovno čistiti.
Članica Vijeća Andrea Jelić izražava nezadovoljstvo odgovorom i traži da se makar privatni dijelovi saniraju.
Član Vijeća Slobodan Jurković upozorava da je interijer skloništa štakornjak i da se ondje skupljaju ulične mačke koje ulaze kroz rešetke te da ga nevezano uz funkciju treba očistiti i sanirati, zbog općeg dobra naselja.
Član Vijeća Frane Čavka komentira da sklonište od 320 mjesta, što nije malo, nema obrambenu funkciju i da se u njega ne može ni ući.
Predsjednica Vijeća Nikolina Krešo zaključuje da prohodni krov atomskog skloništa funkcionira odnosno može funkcionirati kao produžetak postojećeg omanjeg trga ispred Gradske knjižnice na Laurenčićevoj ulici te da ga se svakako treba urediti i potencijalno staviti u funkciju, a cijelo sklonište privesti odgovarajućoj svrsi.
Potpredsjednik vijeća Hrabren Dobrotić komentira da ćemo mi zatražiti uređenje i eventualnu prenamjenu skloništa, ali da Grad, odnosno nadležni gradski ured, upravlja s više skloništa koja zacijelo imaju sličnu sudbinu te da će rješenje situacije s atomskim sklonište morati doći kao rješenje situacije sa svim sličnim skloništima u gradu, dakle vjerojatno odlukom Gradske skupštine, ako to ikada dođe na dnevni red.

Vijeće nakon rasprave jednoglasno donosi

Z A K L J U Č A K
o potrebi sanacije i privođenja svrsi interijera atomskog skloništa na Folnegovićevom Naselju

1. Grad je prostorije skloništa prenamijenio u skladišta otpisanog namještaja te ona trenutno nemaju sklonišnu funkciju. U postojeći Plan čišćenja i održavanja Zagrebačkog Holdinga – Podružnica Čistoća će se uključiti gornji plato – prohodni krov te će ga oni od sada redovno čistiti. VMO traži da se sanira i interijer skloništa (koji je neuredan, a pojavljuju se i štetočine) nevezano uz njegovu sadašnju ulogu te vraćanje atomskog skloništa njegovoj prvobitnoj svrsi.

2. Ovaj zaključak će biti dostavljen:
Vijeću Gradske četvrti Peščenica-Žitnjak
Gradskom uredu za mjesnu samoupravu, civilnu zaštitu i sigurnost, Zagreb, Ulica grada Vukovara 56a
Gradskom uredu za prostorno uređenje, izgradnju Grada, graditeljstvo, komunalne poslove i promet, Trg Stjepana Radića 1/I



5. Popravak sprave u parku za pse

Vijeće Mjesnog odbora je doblo prijavu oštećene sprave u parku za pse te će VMO odmah zatražiti popravak sporne sprave.









Ad 3. Izvješća, pitanja i prijedlozi


1. Dječje igralište na Laurenčićevoj ulici
Član Vijeća Slobodan Jurković zadovoljan je ažurnošću sanacije nedovršenog dijela igrališta nakon što je prijavljeno oštećenje vrata na ogradi. Slobodan Jurković kaže da su vrata zaista odmah popravljena.

2. Križanje Miletićeve i Gavelline ulice
Član Vijeća Slobodan Jurković nezadovoljan je kako je križanje uređeno nakon što je uklonjeno ogledalo koje je ondje bilo potrebno te je posađeno novo veće drvo kod kontejnera što dodatno smanjuje vidljivost na ionako slabije preglednom križanju.

3. Broj telefona Mjesnog odbora Folnegovićevo Naselje
Građanka/građanin je tražila/o nekoga iz Vijeća Mjesnog odbora u obližnjem kafiću. Na oglasnoj ploči istaknuti su adresa elektronske pošte i broj telefona Mjesnog odbora. Dežurstva su zbog epidemioloških mjera privremeno ukinuta te se građani mole da se javljaju na adresu elektroničke pošte istaknute na oglasnoj ploči, dok se mjere ne promijene. Članovi Vijeća istaknut će broj telefona vidljivije te definirati uredovno vrijeme kad se građani mogu javljati telefonski.

4. Odvoz smeća i hranjenje mačaka
Član Vijeća Frane Čavka izvještava da ga ljudi osobno zovu nakon emisije na Radiju Sljeme vezano uz odvoz smeća u Gradu Zagrebu te je nezadovoljan odlukom oko odvoza smeća. Također, oko njegove zgrade ljudi hrane ulične mačke mesom pa se postavlja pitanje što učiniti da se to spriječi. Ove situacije nisu u nadležnosti Vijeća Mjesnog odbora te se građani koji dijele slične probleme trebaju javiti nadležnim gradskim institucijama. Mole se građani da ne hrane ulične mačke.

5. Školski odbor OŠ Lovre pl. Matačića
Član Vijeća Slobodan Jurković moli da Školski odbor reagira vezano uz obnovu dvorane. Navodi uz to da je u dvorani bila inspekcija i da su njihova rješenja vrlo neobična. Napuklina je nastala na južnom zidu, a govori se i o ojačavanju temelja dvorane. Slobodan Jurković smatra da je dvorana Osnovne škole Lovre pl. Matačića jedna od najgorih dvorana u gradu. Inzistira da se od nadležnih gradskih ureda traži rušenje i izgradnja nove sportske dvorane. Kao razloge navodi zastarjelu drvenariju, oštećene prozore kroz koje u dvoranu ulaze ptice, a ulazi i hladan zrak te se dvorana teško zagrijava i stvaraju se veliki gubici energije. Postavlja se pitanje datuma završetka dvorane i hoće li to uopće biti do 1. rujna 2022.
Slobodan Jurković tvrdi da dvorana nije sanirana prije nekoliko godina kada je obnavljan ostatak škole i da sanacija dvorane iznosi visoke troškove, što procjenjuje na pola nove dvorane.
Nikolina Krešo odgovara da će zbog potresa ići cjelokupna obnova dvorane. Na koordinacijskim sastancima dogovoreno je da će dvorana doći na red i da mi sada moramo biti moralna podrška. Kao privremeno rješenje dok se dvorana ne obnovi spominje se postavljanje balona na postojećim vanjskim sportskim igralištima tijekom hladnijega vremena.
Slobodan Jurković ne vjeruje u obnovu i jedinim rješenjem smatra izgradnju nove dvorane. Nikolina Krešo objašnjava da su stručnjaci dodijelili dvorani očito žutu naljepnicu, što jamči da je obnova logičnija od rušenja.
Član Vijeća Frane Čavka se nadovezuje da treba obnoviti prozore i parket, na što Slobodan Jurković odgovara da je parket u odličnom stanju.
Potpredsjednik Vijeća Hrabren Dobrotić koji je i član Vijeća Školskog odbora obvezuje se izvijestiti Vijeće Školskog odbora o ovoj temi na idućoj sjednici. Inače, on je slao upite tajnici i posredno ravnatelju vezane uz pitanje dvorane, ali do sada nema odgovora pa će se javiti telefonski.

6. Poplava u MO Folnegovićevo Naselje
Dana 24. siječnja 2022. godine prostorije MO Folnegovićevo Naselje zatečene su poplavljene, a razlog je puknuće cijevi u jednom od stanova u zgradi. Hitnom intervencijom Gradskog stambenog komunalnog gospodarstva u 23 sata je zavrnut ventil i veća šteta je spriječena. Čekamo sanaciju štete iz osiguranja.

Ovime je dnevni red sjednice iscrpljen.
Predsjednica zaključuje sjednicu u 19:00 sati.	

[bookmark: _GoBack]Zapisnik sastavili: Nikolina Krešo i Hrabren Dobrotić

KLASA: 024-08/22-003/244
URBROJ: 251-13-11-11-22-3
Zagreb, 27. siječnja 2022.

Predsjednica Vijeća Mjesnog odbora
Folnegovićevo Naselje
              Nikolina Krešo 

